艾尼奧·摩列干尼

艾尼奧·摩列干尼係一位喺羅馬出世嘅意大利電影作曲家，曾經為超過522齣電影同電視劇創作配樂。佢先後拿過兩次艾美獎、兩次金球獎、五次英國電影學院獎同兩次歐洲電影獎，2006年更獲頒榮譽奧斯卡獎。喺2016年奧斯卡金像獎頒獎典禮上面，摩列干尼終於憑《八惡人》獲得佢嘅第一座奧斯卡獎——最佳原創配樂獎。

由摩列干尼創作配樂嘅電影包括《萬里狂沙萬里仇》、《戰火浮生》、《義薄雲天》、《鐵面無私》、《新天堂電影院》、《王子復仇記》、《海上鋼琴師》同埋《獨行俠決鬥地獄門》等。而1993年周潤發、吳倩蓮為鐵達時拍嘅一齣以戰爭為背景嘅廣告，亦都用咗摩列干尼嘅《La Califfa》做背景音樂。

艾尼奧·摩列干尼獲頒榮譽奧斯卡獎嘅片段
 鐵達時《天長地久》廣告，周潤發、吳倩蓮主演

類:意大利作曲家
類:金球獎得主
類:艾美獎得主
類:英國電影學院獎得主
類:榮譽奧斯卡獎得主